Document ID: 32014R0567

REGULAMENTUL (UE) NR. 567/2014 AL CONSILIULUI
din 26 mai 2014
de modificare a Regulamentului (CE) nr. 215/2008 privind regulamentul financiar aplicabil celui de al 10-lea Fond european de dezvoltare în ceea ce privește aplicarea perioadei de tranziție dintre cel de al 10-lea Fond european de dezvoltare și cel de al 11-lea Fond european de dezvoltare până la intrarea în vigoare a acordului intern privind cel de al 11-lea Fond european de dezvoltare
CONSILIUL UNIUNII EUROPENE,
având în vedere Tratatul privind funcționarea Uniunii Europene,
având în vedere Acordul de parteneriat între membrii grupului statelor din Africa, zona Caraibilor și Pacific, pe de o parte, și Comunitatea Europeană și statele membre ale acesteia, pe de altă parte, astfel cum a fost modificat ultima dată (1)(„Acordul de parteneriat ACP-UE”),
având în vedere Acordul intern între reprezentanții guvernelor statelor membre, reuniți în cadrul Consiliului, privind finanțarea ajutoarelor comunitare în baza cadrului financiar multianual pentru perioada 2008-2013, în conformitate cu Acordul de parteneriat ACP-CE, și privind alocarea de asistență financiară pentru țările și teritoriile de peste mări cărora li se aplică dispozițiile părții a patra din Tratatul CE (2) („al 10-lea acord intern FED”), în special articolul 10 alineatul (2),
având în vedere propunerea Comisiei Europene,
având în vedere avizul Curții de Conturi,
având în vedere avizul Băncii Europene de Investiții,
întrucât:
(1)
Decizia 2013/759/UE a Consiliului (3) stabilește măsuri tranzitorii de gestionare a Fondului european de dezvoltare (FED) („facilitatea de tranziție”) destinate să asigure disponibilitatea fondurilor pentru cooperarea cu statele din Africa, zona Caraibilor și Pacific (ACP) și cu țările și teritoriile de peste mări (TTPM), precum și pentru cheltuielile de sprijin, de la 1 ianuarie 2014 până la data intrării în vigoare a acordului intern privind cel de al 11-lea FED.
(2)
Este necesară modificarea Regulamentului (CE) nr. 215/2008 al Consiliului (4) în ceea ce privește gestionarea operațională și financiară de către Comisie a facilității de tranziție în perioada de tranziție dintre cel de al 10-lea FED și cel de al 11-lea FED până la intrarea în vigoare a acordului intern privind cel de al 11-lea FED și a regulamentului de punere în aplicare a celui de al 11-lea FED.
(3)
Este oportun ca normele de punere în aplicare pentru gestionarea operațională și financiară a facilității de investiții pusă în aplicare de Banca Europeană de Investiții (BEI) în timpul acestei perioade de tranziție și până la intrarea în vigoare a acordului intern privind cel de al 11-lea FED să fie modificate în același mod.
(4)
Regulamentul (CE) nr. 215/2008 ar trebui modificat în consecință,
ADOPTĂ PREZENTUL REGULAMENT:
Articolul 1
Pentru perioada de tranziție dintre cel de al 10-lea FED și cel de al 11-lea FED, articolele 1-159 din Regulamentul (CE) nr. 215/2008 se înlocuiesc cu cele stabilite în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică până la intrarea în vigoare a regulamentului financiar aplicabil celui de al 11-lea FED.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 mai 2014.

Labels: 10
18
2
5